b'\n_START_ARTICLE_\nBalijski tiger\n_START_SECTION_\nZna\xc4\x8dilnosti\n_START_PARAGRAPH_\nBalijski tiger je bil najmanj\xc5\xa1a podvrsta tigrov. Odrasli samci so v povpre\xc4\x8dju tehtali med 90 in 100\xc2\xa0kg, samice pa med 65 in 80\xc2\xa0kg. Samci so v dol\xc5\xbeino dosegli med 220 in 230\xc2\xa0cm, samice pa med 195 in 200\xc2\xa0cm._NEWLINE_Balijski tiger je imel kratko dlako, ki je bila temno oran\xc5\xbene barve, izmed vseh podvrst tigrov pa je imel najmanj pre\xc4\x8dnih temnih prog. Pri nekaterih primerkih so se med progami pojavljale tudi posami\xc4\x8dne \xc4\x8drne pege. Obrazna maska je bila zna\xc4\x8dilna za to podvrsto, in je bila sestavljena iz pokon\xc4\x8dnih \xc4\x8drnih prog na svetli podlagi. Trebuh je bil bolj izrazito bel kot je to obi\xc4\x8dajno za ostale tigre, ker je bila posledica temnej\xc5\xa1e obarvanosti dlake.\n_START_SECTION_\nVloga tigra v balijski kulturi in znanstveni pristop\n_START_PARAGRAPH_\nV balijski kulturi je imel tiger pomembno vlogo. Pojavljal se je v ljudski umetnosti ter v folklori. Zna\xc4\x8dilne so slike Kamasan, ki so jih slikali v kraljestvu Klungkung._NEWLINE_O balijskem tigru je malo znanega. Najve\xc4\x8d zaslug za dokumentiranost balijskega tigra ima mad\xc5\xbearski baron Oszk\xc3\xa1r Vojnich, ki je lovil in fotografiral balijske tigre na za\xc4\x8detku 20. stoletja. 3. novembra 1911 je med eno od ekspedicij ustrelil odraslega balijskega tigra, ki ga je tudi opisal v svoji knjigi "V vzhodnoindijskem arhipelagu" (Budimpe\xc5\xa1ta , 1913)_NEWLINE_V knjigi je baron opisal tudi najbolj priljubljeno metodo lova na te velike zveri. Obi\xc4\x8dajno so tigre lovili v pasti, ki so jih nastavili pod vabo, ko pa je tiger stopil vanjo in se ujel, so ga iz bli\xc5\xbeine pokon\xc4\x8dali s strelom v glavo._NEWLINE_Dokon\xc4\x8dno so tigre na baliju iztrebili med nizozemsko kolonizacijo, ko so prirejali lovske pohode na Bali, v katerih so evropski \xc5\xa1portni lovci streljali balijske tigre. Tako je znano, da je pu\xc5\xa1kar E. Munaut v nekaj letih pobil ve\xc4\x8d kot dvajset tigrov_NEWLINE_Zadnji uradno ujeti tiger je bila odrasla samica, ki so jo ustrelili 27. septembra 1937 pri Sumbar Kimi, na zahodu Balija. Po tem letu so o\xc4\x8dividci \xc5\xa1e ve\xc4\x8dkrat poro\xc4\x8dali o opa\xc5\xbeenih tigrih. Zapisi o tem izvirajo iz let 1952, 1970 in 1972. Mo\xc5\xbeno je, da so se zadnji primerki zatekli na zahodni del otoka, kjer je bil leta 1947 ustanovljen Nacionalni park Zahodni Bali._NEWLINE_Balijskega tigra niso nikoli ujeli \xc5\xbeivega, prav tako ne obstaja noben video zapis te \xc5\xbeivali. Do danes se je ohranilo le nekaj lobanj, kosti in ko\xc5\xbe te velike ma\xc4\x8dke. Najve\xc4\x8djo zbirko ima tako danes Britanski muzej, ki hrani dve ko\xc5\xbei in tri lobanje balijskega tigra. Ostanke poslednjega ujetega tigra ima danes muzej v Bogorju (Indonezija), med muzeji, ki imajo ostanke te podvrste pa so \xc5\xa1e muzej v Muzeju Seckenberg v Frankfurtu, Naturkunde Museum v Stuttgartu in muzej Naturalis v Leidnu. Leta 1997 so odkrili \xc5\xa1e eno lobanjo balijskega tigra, ki so jo imeli spravljeno v mad\xc5\xbearskem muzeju naravne zgodovine. To lobanjo so tam dobro preu\xc4\x8dili in podrobno opisali'